**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL PRITARIMO SUTARTIES PROJEKTUI“ PROJEKTO**

1. **Sprendimo projekto esmė, tikslai ir uždaviniai** – siekiant išvengti teisminio bylinėjimosi ir papildomų su bylinėjimusi susijusių išlaidų, siūloma sudaryti taikos sutartį su UAB „Naujakiemio vaistinė“ dėl įsipareigojimų įvykdymo išdėstymo.
2. **Projekto rengimo priežastys ir kuo remiantis parengtas sprendimo projektas.**

UAB „Naujakiemio vaistinė“ pagal koncesijos sutartis valdydama 3 savivaldybės įmones Klaipėdos miesto savivaldybei sumokėjo virš 800 tūkst. Lt koncesijos atlygio, investavo į įmones apie 180 tūkst. Lt ir padengė 543 tūkst. Lt SĮ vaistinės „Juodasis erelis“ ir SĮ „Saulėtoji vaistinė“ nuostolių.

Koncesijos sutartys, sudarytos su SĮ vaistinėmis „Juodasis erelis“ ir SĮ „Saulėtoji vaistinė“, nutrauktos 2012 m. vasario 29 d. Atsižvelgiant į tai, kad koncesininkas - UAB „Naujakiemio vaistinė“ neužtikrino SĮ „Debreceno vaistinė“ pelningos veiklos, t. y. didėjant įmonės nuostoliams, bendrovei laiku nemokant koncesijos atlygio, Klaipėdos miesto savivaldybės taryba 2013 m. liepos 25 d. sprendimu Nr. T2-206 pritarė Koncesijos 2001 m. liepos 11 d. sutarties Nr. 16-463 nutraukimo sutarčiai.

UAB „Naujakiemio vaistinė“ per visą koncesijos sutarčių laikotarpį patyrė didelius nuostolius, turi daug įsipareigojimų kreditoriams. Bendrovė, negalėdama laiku įvykdyti 2013 m. liepos 30 d. koncesijos 2001 m. liepos 11 d. sutarties Nr. 16-463 nutraukimo sutarties Nr. J9-870 2.2 ir 2.3. punktuose esančių sąlygų (iki 2013-12-31 padengti 47882,28 Lt SĮ „Debreceno vaistinė“ per visą koncesijos laikotarpį susidariusių nuostolių) ir neturėdama pakankamai lėšų padengti šio įsiskolinimo iš karto, kreipėsi į Klaipėdos miesto savivaldybę su prašymu leisti minėtus nuostolius, susidariusius delspinigius (sutarties 6. punktas), išdėstyti pagal tarpusavyje suderintą mokėjimo grafiką.

Atsižvelgdami į sunkią UAB „Naujakiemio vaistinė“ finansinę padėtį ir į tai, kad bendrovė, pagal Klaipėdos miesto apylinkės teismo 2013-10-31 nutartimi patvirtintą taikos sutartį dėl koncesijos atlygio įsiskolinimo (Klaipėdos miesto savivaldybės tarybos 2013 m. rugsėjo 25 d. sprendimas Nr. T2-249), pagal patvirtintą grafiką laiku moka minėtą įsiskolinimą (viso 100723,44 Lt), siūlome pritarti pridedamam taikos sutarties projektui.

Bendrovė, pagal pridedamą taikos sutarties projektą, sutinka ir įsipareigoja per visą koncesijos laikotarpį susidariusius SĮ „Debreceno vaistinė“ nuostolius - 47882,28 Lt (keturiasdešimt septynis tūkstančius aštuonis šimtus aštuoniasdešimt du litai 28 ct), susidariusius delspinigius ir palūkanas sumokėti :

- 2014 m. kovo 17 d. - 24659,37 Lt (dvidešimt keturis tūkstančius šešis šimtus penkiasdešimt devynis Lt 37 ct) (t. y. 50 proc. įsiskolinimo sumos 23941,14 Lt sumokėti į SĮ „Debreceno vaistinė“ sąskaitą ir 718,23 Lt delspinigių - susidariusių nuo 2013-12-31 iki 2014-03-16 - į Klaipėdos miesto savivaldybės administracijos (kodas 188710823) sąskaitą Nr. LT937180500000130506, esančią AB Šiaulių bankas, banko kodas 71805);

- likusį 23941,14 Lt įsiskolinimą sumokėti iki 2014 m. gruodžio 1 d., mokant lygiomis dalimis pagal grafiką kiekvieno mėnesio pradžioje ir 2 proc. dydžio metines palūkanas nuo likusios įsiskolinimo sumos (žr. priedą) į SĮ „Debreceno vaistinė“ sąskaitą.

Pagal Lietuvos Respublikos CK 6.210 straipsnį terminą įvykdyti piniginę prievolę praleidęs skolininkas privalo mokėti 5 proc. dydžio metines palūkanas už sumą, kurią sumokėti praleistas terminas, jeigu įstatymai ar sutartis nenustato kitokio palūkanų dydžio. Atsižvelgdami į aukščiau išdėstytas aplinkybes siūlome nustatyti 2 proc. dydžio metines palūkanas.

Lietuvos Respublikos vietos savivaldos įstatymo 16 straipsnio 2 dalies 26 punktas reglamentuoja, kad savivaldybės tarybos kompetencija yra sprendimų dėl disponavimo savivaldybei nuosavybės teise priklausančiu turtu priėmimas, šio turto valdymo, naudojimo ir disponavimo juo tvarkos taisyklių nustatymas, išskyrus atvejus, kai tvarka yra nustatyta įstatymuose ar jų pagrindu priimtuose kituose teisės aktuose.

1. **Kokių rezultatų laukiama.** Bus išvengta teisminio bylinėjimosi ir sudaryta taikos sutartis, kuri bus patvirtinta teisme ir turės galutinio teismo sprendimo galią bei bus priverstinai vykdytinas dokumentas.
2. **Sprendimo projekto rengimo metu gauti specialistų vertinimai.** Neigiamų specialistų vertinimų negauta.
3. **Išlaidų sąmatos, skaičiavimai, reikalingi pagrindimai ir paaiškinimai.** Nėra.
4. **Lėšų poreikis sprendimo įgyvendinimui.** Sprendimo įgyvendinimui savivaldybės lėšų skirti nenumatoma.
5. **Galimos teigiamos ar neigiamos sprendimo priėmimo pasekmės.** Teigiamos sprendimo priėmimo pasekmės – bus išvengta teisminio bylinėjimosi, nustatytos įsipareigojimų sumos ir mokėjimo terminai. Neigiamos pasekmės – nėra.

PRIDEDAMA. 2013 m. liepos 30 d. koncesijos 2001 m. liepos 11 d. sutarties Nr. 16-463 nutraukimo sutarties kopija, 2 lapai.

Turto skyriaus vedėja Genovaitė Paulikienė